આગામી 31 ઓક્ટોબરથી ગરવા ગિરનારની ગોદમાં લીલુડી પરિક્રમાની શરૂઆત થઈ રહી છે. ગિરનારની પરિક્રમા કરવાનું આધ્યાત્મીક દ્રષ્ટીએ ખૂબ મહત્વ રહેલું છે. કહેવાય છે કે ગિરનાર પર્વત પર અનેક દેવી દેવતાઓ અને સતપુરૂષોનો વાસ છે. ત્યારે આવા રૂડા ગિરનારની પરિક્રમા કરવાથી એક અલગ પ્રકારની દિવ્ય ઉર્જા અને સાથે જ પ્રકૃતીના સાનિધ્યમાં પ્રાપ્ત કરેલી શાંતિનો અદભૂત અનુભવ થાય છે. ગિરનારની પરિક્રમાનું ખૂબ મહત્વ રહેલું છે. ગિરનારના પર્વત પર ગુરુ દત્તાત્રેય ભગવાન બિરાજમાન છે. સાથે જ અનેક દેવી દેવતાઓ અને સતુપુરૂષો ગિરનારમાં બિરાજીત છે. તો ગિરનારની તળટીમાં ભવનાથ મહાદેવના બેસણા છે. ગિરનાર એક અગ્નિક્રૂત પર્વત છે. જેના ઉપર સિધ્ધચોરાસી સંતોનાં બેસણા છે. સંતો-શુરાઓ અને સતીઓની આ પાવન ભૂમી છે, જેના કણ કણમાં આદિ કવિ નરસિંહ મહેતા, સાહિત્યકારો, કવિઓ અને જગવિખ્યાત ગીરના સાવજની જગપ્રસિધ્ધીની મહેક પ્રસરી રહી છે. આવી પવિત્ર ભૂમી પર ઘણા વર્ષોથી પરિક્રમા દરવર્ષે યોજાય છે. જેને લોકભાષામાં પરકમ્મા અને લીલૂડી પરકમ્મા પણ કહેવાય છે. ગરવા ગિરનારની ફરતે યોજાતી આ ૩૬ કિલોમીટરની પરિક્રમામાં જુદા જુદા સ્થળોએથી ભકતો આવે છે. આ પરિક્રમા કારતક સુદ અગિયારસે ચાલુ થાય છે અને પૂનમના દિવસે એટલે કે દેવ દિવાળીનાં દિવસે પૂર્ણ થાય છે. આ પરિક્રમા કેટલા સમયથી શરૂ થઈ તેનો પાકો સમય મળતો નથી પરંતુ અગાઉના સમયમાં ફકત સાધુ-સંતો જ કોઈ પણ જાતનાં સરસામાન લીધા વિના પરિક્રમા કરતા હતા અને તે દરમિયાન ભજન ભકિત અને સત્સંગનો સમન્વય થતો હતો. ત્યાર બાદ સમય બદલાતા, આ પરિક્રમા સંસારી માણસો પણ કરવા લાગ્યા, જેમાં ભોજન પ્રસાદ થવા લાગ્યો અને સામાજિક સંસ્થાઓ દ્વારા અન્નક્ષેત્ર પણ ચલાવવામાં આવે છે. ગિરનારની આ પરિક્રમા સ્વયંભૂ છે.